Зэхыхьэм и япэ Iыхьэр гъэщIэгъуэну къызэрагъэпэщат
«Мэшыкъуэ-2016» щIалэгъуалэ зэхыхьэм шыщхьэуIум и 9-м Къэрэшей-Шэрджэсым и махуэр щагъэлъэпIащ.
Пщэдджыжьым жьыуэ загъэхьэзырын щIадзат КъШР-м и лIыкIуэхэм. ЩIалэгъуалэ зэхыхьэр щекIуэкI щIыпIэм и утым щагъэува лъэпкъ пщIантIэ цIыкIухэмрэ пщыIэхэмрэ республикэм щыпсэухэм я лъэпкъ щэнхабзэр къызытещ, нэхъ гъунэгъуу уэзыгъэцIыху хьэпшыпхэр щыкуэдт. Апхуэдэуи цым, упщIэм, керамикэм, пхъэм къыхэщIыкIахэм я гъэлъэгъуэныгъэр яфIэгъэщIэгъуэну зэпаплъыхьащ форумым хэтхэм. Дыщэидэмрэ арджэн щIынымрэкIэ къызэрагъэпэща мастер-классхэм гукъыдэж зиIэ дэтхэнэри кIуэну IэмалыфI щыIэт.
НыбжьыщIэхэм я щыIэкIэ-псэукIэм щыгъуазэ зыхуащIа иужь, КъШР-м туризмэмкIэ, курортхэмрэ щIалэгъуалэ политикэмкIэ и министр Эркенов Анзоррэ КъШКъУ-м и ректорым и къалэнхэр зыгъэзащIэ Узденов Таусолтанрэ я республикэм къыбгъэдэкIыу Мэшыкъуэ ягъэкIуа ныбжьыщIэхэм ягъэхьэзыра проектхэм щыгъуазэ зыхуащIащ.
— Гъэ кIуахэм елъытауэ, мы илъэ-сым зэхыхьэм къыхыхьа ныбжьыщIэхэм, хьэрычэтыщIэхэм я бжыгъэр куэдкIэ нэхъыбэ хъуащ. Бжыгъэм и закъуэкъым ефIэкIуар, щIалэгъуалэм ягъэхьэзыр проектхэр кIуэ пэтми нэхъ егупсысауэ, ныкъусаныгъэн-шэу къызэрагъэпэщ. Иужьрей илъэсхэм республикэ къэс щхьэхуэу щрагъэкIуэкI «предмашук»-хэм я фIыгъэу къызолъытэ ар, — жиIащ КъШР-м къыбгъэдэкI гупым я тхьэмадэ Узденов Ибрэхьим.
Къэрэшей-Шэрджэсым и артист цIэрыIуэхэм я концерткIэ зэхуащIыжащ Республикэм и махуэр.
* * *
НыбжьыщIэхэм я егъэджэныгъэ Iыхьэм хэту щIалэгъуалэмрэ студентхэмрэ я XIX дунейпсо фестивалым зэрызыхуагъэхьэзырым «Мэшыкъуэ-2016»-м хэтхэм яхутепсэлъыхьащ егъэджэныгъэ программэм и тренер, Урысейм и щIалэгъуалэ, сабий зэгухьэныгъэхэм я лъэпкъ советым и унафэщIым и къуэдзэ Поповэ Ольгэ.
ЗэIущIэм зэрыщыжаIамкIэ, фестивалыр гъэ къакIуэ и жэпуэгъуэ мазэм Сочэ къалэ щекIуэкIынущ. Апхуэдэ унафэ Демократ щIалэгъуалэм я дунейпсо федерацэмрэ Студентхэм я дунейпсо зэгухьэныгъэхэмрэ къащтащ.
Поповэм къызэрыхигъэщамкIэ, фестивалым къэрали 150-м къикIа ныбжьыщIэ мин 35-рэ хэтыну хуагъэфащэ. Ахэр псори университетхэм, студент зэгухьэныгъэхэм, лъэпкъ щIалэгъуалэ советхэм я лIыкIуэхэщ.
Зэхыхьэр махуибгъукIэ екIуэкIынущ. Махуэ щхьэхуэхэр хухэхауэ щытынущ дунейм и щIыналъэ зэмылIэужьыгъуэхэм — Америкэм, КъуэкIыпIэ Гъунэгъум хыхьэ къэралхэм, Азиатско-Тихоокеанскэ хэгъуэгухэм, Африкэм, Европэм. Фестивалым и иужьрей махуэр Урысейм ейуэ ягъэувыну я мурадщ.
ЩIалэгъуалэ зэхыхьэр къыщы- зэIуахынури щызэхуащIыжынури «Фыщт» олимп стадионырщ.
КъызэгъэпэщакIуэхэм зэрыжаIэмкIэ, форумым и къалэн нэхъыщхьэ-хэм ящыщщ щIалэгъуалэр дунейпсо зэкъуэтыныгъэм къыхуеджэныр, дунейпсо студент ассоциацэ къызэгъэпэщыныр, щIалэгъуалэ зэгухьэныгъэхэм яку зэныбжьэгъугъэ дэлъу зэдэлэжьэныр.
Фестивалым хуэзыгъэхьэзыр лъэпкъ комитетым и япэ зэIущIэ тхьэмахуитI ипэкIэ Москва щекIуэкIащ.
Къыхэгъэщыпхъэщ 1957, 1985 гъэхэм апхуэдэ форумхэр ди къэралым къыщызэрагъэпэщауэ зэрыщытар. 1957 гъэм зэхаша щIалэгъуалэ зэхыхьэр нэхъ ин дыдэу щытахэм ящыщу къаIуэтэж.
* * *
ШыщхьэуIум и 11-м «Мэшыкъуэ- 2016» щIалэгъуалэ зэхыхьэм и япэ Iыхьэр зэхуащIыжащ. «Социальнэ хьэрычэтыщIэ», «Бизнес-утыку», «ЩIалэгъуалэ творчествэ» унэтIыныгъэхэмкIэ ныбжьыщIэ 1300-рэ щрагъэджащ абы.
Япэ Iыхьэр зэрызэхуащIыжым иращIэкIа дауэдапщэхэм Урысей Федерацэм и Президентым и полномочнэ лIыкIуэу КИФЩI-м щыIэм и дэIэпыкъуэгъу Семёнов Алексей, форумым и унафэщI Головин Георгий, «Мэшыкъуэ» щIалэгъуалэ зэхыхьэм щIыхь зиIэ и хьэщIэ, «Коробка» фильмым и роль нэхъыщхьэхэм ящыщ зыр зыгъэзэщIа Дегтярь Кирилл сымэ хэтащ.
Форумым хэтахэм хъуэхъу псалъэкIэ зыхуагъэза иужь, «Мэшыкъуэ» зэхыхьэр ди къэралым щIалэгъуалэм ярит утыку нэхъыфIхэм ящыщу къызэралъытэр жаIащ абыхэм.
Урысейм, КИФЩI-м хыхьэ республикэхэм я ныпыр яIыгъыу ди къэралым и гимным гухэхъуэу дежьууащ ныбжьыщIэхэр.
— Сыщогугъ, форумым щызэвгъэгъуэта ныбжьэгъухэмрэ, абы щIэуэ къыщыфщIахэмрэ иджыри куэдрэ фщымыгъупщэу фи гум илъыну. «Мэшыкъуэр» дэ псори дызэкъуэзыгъэувэ, зы дызыщIыж унагъуэщ, жиIащ Головин Георгий.
Кавказ Ищхъэрэм и артист, гуп пажэхэр хэту махуэшхуэ концертымкIэ форумым и япэ Iыхьэр зэхуащIыжащ.
«Мэшыкъуэ-2016» щIалэгъуалэ зэхыхьэм и пресс-IуэхущIапIэ.
